text: Vejle melder sig i kampen om politiskolen
  06 april 2016 kl. 08.29
  Endnu en by melder sig i kampen om politiskolen. Nu vil også Vejle uddanne betjente. 
  Esbjerg, Fredericia, Haderslev, Horsens, Kolding og Sønderborg har alle meldt sig. Og nu melder Vejle sig også i koret af byer, der vil huse den nye politiskole. Vejle Kommune har i et brev til Justitsministeriet lagt billet ind på det nye center, oplyser kommunen i en pressemeddelelse.
  Vejles borgmester Arne Sigtenbjerggaard (V) mener, at lige netop Vejle har, hvad det vil kræve at få politiskolen til byen.
  - Vi har nogle lokaler, der er fuldstændig indflytningsklar. Og faktisk er lokalerne egnede til undervisning, siger borgmesteren til TV SYD.  Han henviser blandt andet til Soldalen 8, som tidligere har været indrettet til UCL Lillebælts Sygeplejerskeuddannelse.
  Samtidig lægger borgmesteren vægt på byens placering.
  - Vi ligger centralt i det jysk/fynske område, og vi har Billund Lufthavn i nærheden og togafgange mod Aarhus og København flere gange i timen, siger Arne Sigtenbjerggaard (V) til TV SYD.
  